Lørdag eftermiddag måtte Nordjyllands Beredskab rykke ud til en brand i en etageejendom på Vestergade i Brønderslev. Da brandvæsnet kom frem, havde beboerne i lejligheden dog selv slukket branden. Det fortæller indsatsleder Jens Anker Gere. - Vores indsats var meget beskeden. Det var en mindre brand i et køkken, men den var slukket, da vi kom frem, siger Jens Anker Gere. Ifølge indsatslederen opholdt der sig en familie på fem personer i lejligheden, som ikke havde det godt efter at have indåndet røgen. - Det handlede om at give førstehjælp til dem, der ikke havde det så godt, indtil ambulancerne kom frem. De har selv forsøgt at slukke branden, og så har man indåndet røgen, siger indsatslederen. De fem personer fik ilt og blev tilset af ambulancefolk og læge på stedet. Kun den ene lejlighed i ejendommen var berørt.

Referat:
En familie på fem personer måtte tilses for røgforgiftning efter en brand i en lejlighed i Brønderslev.